Il-Kummissjoni hi sodisfatta bil-ftehim politiku li ntlaħaq ilbieraħ bejn il-Parlament Ewropew u l-Istati Membri tal-UE dwar aġġornament tal-bażi ġuridika tal-Istitut Ewropew tal-Innovazzjoni u t-Teknoloġija (EIT) kif ukoll dwar l-Aġenda Strateġika ta' Innovazzjoni ġdida tiegħu għall-2021-2027. In-negozjati bi trilogu issa ġew konklużi, u jonqos l-approvazzjoni finali tat-testi legali mill-Parlament Ewropew u mill-Kunsill. Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel qalet: “Sodisfatti bil-ftehim politiku dwar il-futur tal-Istitut Ewropew tal-Innovazzjoni u t-Teknoloġija, li hu parti integrali mill-programm il-ġdid Orizzont Ewropa 2021-2027. Mit-twaqqif tiegħu fl-2009, l-EIT wera s-siwi tiegħu fit-tisħiħ tal-ekosistemi tal-innovazzjoni fl-UE. B'dan il-qafas legali mtejjeb u l-aġenda strateġika tiegħu, flimkien maż-żidiet fil-baġit skont l-ambizzjonijiet tiegħu, l-EIT se jkun jista' jwettaq il-prijoritajiet ewlenin tal-UE fil-qasam tal-edukazzjoni, l-innovazzjoni u r-riċerka u b'hekk jikkontribwixxi għall-irkupru tal-ekonomija u s-soċjetà tal-Ewropa. Sodisfatti b'mod partikolari għat-titjib li sar fl-EIT biex ikun żgurat jkollu lħuq ġeografiku usa' ħalli jindirizza d-distakk fl-innovazzjoni, u sodisfatt ukoll għall-fatt li fis-snin li ġejjin, l-EIT se jniedi żewġ Komunitajiet ta' Għarfien u Innovazzjoni ġodda, waħda li topera fil-qasam tas-Setturi u l-Industriji Kulturali u Kreattivi u waħda dwar is-Setturi u l-Ekosistemi tal-Ilma, tal-Baħar u dawk Marittimi. Dawn iż-żewġ oqsma ta' attività huma importanti għall-Kummissjoni minħabba l-kontribut tagħhom biex jiġu indirizzati sfidi soċjetà eżistenti u futuri.” Il-proposti adottati lbieraħ se jallinjaw l-EIT mal-programm li jmiss tal-UE għar-riċerka u l-innovazzjoni Orizzont Ewropa (2021-2027) biex jitwettaq l-impenn tal-Kummissjoni li tkompli tixpruna l-potenzjal tal-innovazzjoni tal-Ewropa. B'baġit ta' kważi €3 biljun, li jirrappreżenta żieda ta' kważi €600 miljun meta mqabbel mal-perjodu ta' finanzjament attwali, l-EIT se jixpruna l-irkupru tal-ekonomija u t-tranżizzjoni ekoloġika u diġitali biex tinbena soċjetà aktar sostenibbli u reżiljenti. L-EIT se jagħti spinta lill-innovazzjoni billi jinvolvi 750 istituzzjoni ta' edukazzjoni ogħla fl-attivitajiet, jappoġġa 30,000 student, iwassal 4,000 innovazzjoni fis-suq u jippromwovi 700 negozju ġdid. L-EIT jopera permezz tal-Komunitajiet ta' Għarfien u Innovazzjoni tiegħu li jlaqqgħu flimkien lil kumpaniji, universitajiet u ċentri tar-riċerka minn madwar l-Ewropa. Issa, l-EIT se jkun jista' jixħet enfasi akbar fuq id-dimensjoni reġjonali tiegħu: l-Iskema ta' Innovazzjoni Reġjonali msaħħa se timmira lejn pajjiżi li għadhom lura fil-prestazzjoni tal-innovazzjoni. Barra minn hekk, inizjattiva pilota ġdida se żżid il-kapaċità intraprenditorjali u tal-innovazzjoni tal-istituzzjonijiet tal-edukazzjoni ogħla. Fl-aħħar nett, l-EIT se jżid il-kollaborazzjoni tiegħu mal-Kunsill Ewropew tal-Innovazzjoni u din tgħin fit-tisħiħ tal-kapaċità tal-innovazzjoni ġenerali tal-Ewropa. L-Istitut Ewropew tal-Innovazzjoni u t-Teknoloġija ġie stabbilit fl-2008 bir-Regolament (KE) Nru 294/2008 kif emendat bir-Regolament (KE) Nru 1292/2013, u jinsab Budapest. L-iskop tiegħu hu li jindirizza l-isfidi ewlenin tas-soċjetà billi jtejjeb il-kapaċità u l-prestazzjoni tal-UE fejn tidħol l-innovazzjoni permezz tal-integrazzjoni tat-triangolu tal-għarfien tal-edukazzjoni, ir-riċerka u l-innovazzjoni. L-EIT hu wieħed mit-tliet komponenti tal-pilastru “Ewropa Innovattiva” tal-programm Orizzont Ewropa. Orizzont Ewropa jistabbilixxi l-finanzjament tal-EIT permezz tal-baġit fit-tul li jmiss tal-UE għall-2021-2027 u jiddefinixxi r-raġunament, il-valur miżjud, l-oqsma ta' intervent u l-linji prinċipali tal-attivitajiet tiegħu. Il-bażi ġuridika tal-EIT tibqa' r-Regolament tal-EIT li jistabbilixxi l-missjoni tiegħu, il-kompiti ewlenin tiegħu u l-qafas għall-funzjonament tiegħu. L-Aġenda Strateġika ta' Innovazzjoni 2021-2027, min-naħa tagħha, tiddefinixxi l-istrateġija u l-prijoritajiet tal-EIT għall-perjodu ta' programmazzjoni li jmiss, l-objettivi tiegħu, l-azzjonijiet ewlenin, l-attivitajiet, il-mod ta' operazzjoni, u l-impatti mistennija. Paġna web tal-EIT dwar l-Innovazzjoni fl-Edukazzjoni Il-paġna web tal-EIT Il-paġna web ta' Orizzont Europa Pjan ta' rkupru Baġit fit-tul tal-UE għall-2021-2027 u NextGenerationEU